**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni razpis za sofinanciranje izdaje knjig ob 30. obletnici samostojnosti Slovenije**

 (v nadaljevanju: JR2–IK–30 LET–2021)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in cilji javnega razpisa**

Predmet javnega razpisa je sofinanciranje priprave in izdaje izvirnih knjižnih del v slovenskem jeziku, ki obravnavajo teme in vsebine v povezavi s 30. obletnico samostojnosti Slovenije. Sofinancirana bodo leposlovna dela vseh zvrsti in žanrov za odrasle, mladino in otroke ter humanistična in esejistična dela.

JAK bo knjižne projekte podpirala v skladu z naslednjimi dolgoročnimi cilji in vsebinskimi usmeritvami:

* + podpora izdajanju kakovostnih izvirnih knjižnih del, s fokusom na 30. obletnici samostojnosti Slovenije;
	+ promocija književnega ustvarjanja in Slovenije ob 30. obletnici samostojnosti in predsedovanju Slovenije Svetu Evropske unije v drugi polovici leta 2021;
	+ promocija in uveljavljanje slovenskih avtorjev in knjižnih del, tudi v perspektivi projektov Slovenija, častna gostja mednarodnega knjižnega sejma v Bologni, in/ali Slovenija, častna gostja mednarodnega knjižnega sejma v Frankfurtu.

JAK bo predvidoma skupno sofinancirala šest (6) knjižnih izdaj.

Posamezni prijavitelj lahko prijavi največ **eno (1) knjižno delo.**

**3. Okvirna vrednost javnega razpisa** **JR2–IK–30 LET–2021, izvedba postopkov sofinanciranja, obdobje za porabo dodeljenih sredstev ter poročanje o izvedbi knjižnega projekta**

Okvirna vrednost javnega razpisa JR2–IK–30 LET–2021 za leto 2021 znaša predvidoma 50.000,00 EUR.

Sredstva, dodeljena v okviru tega razpisa, morajo biti porabljena v letu 2021 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa preverila izpolnjevanje razpisnih pogojev prijaviteljev, v drugi fazi bo strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o izboru in višini sofinanciranja za leto 2021 za sprejete knjižne projekte.

Če JAK na podlagi rednega ali izrednega nadzora sofinanciranega knjižnega projekta ugotovi, da izbrani knjižni projekt v celoti ali delno ni bil izveden, da je bila izvedba knjižnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški knjižnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju knjižnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu izbranega knjižnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju knjižnih projektov oziroma spremeni ali prekine že sklenjene pogodbe o sofinanciranju knjižnih projektov.

Vsa tveganja pri izvajanju knjižnega projekta pred izdajo odločbe in podpisom pogodbe o sofinanciranju izbranega knjižnega projekta nosi njegov izvajalec.

**4. Višina sofinanciranja in upravičeni stroški**

JAK bo izbranim založnikom izvirnih knjižnih del sofinancirala naslednje upravičene stroške:

sklop A: stroški avtorskega dela (avtorji besedil, avtorji ilustracij/fotografij idr. vizualnega gradiva, avtorji uvodnih/spremnih besedil, lektorji, korektorji, odkup avtorskih pravic ipd.);

sklop B: tiskarska priprava (oblikovanje naslovnice, prelom) in tisk;

sklop C: splošni stroški in stroški dela založnika, vključno s stroški uredniškega dela, ter stroški promocije doma in v tujini, vključno s stroški priprave vzorčnega prevoda prijavljenega izvirnega knjižnega dela v angleškem, nemškem, italijanskem ali francoskem jeziku.

Upravičeni stroški so stroški, nastali pri dejavnostih, ki so povezane s projektom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi dokazili ter niso in ne bodo financirani iz drugih javnih virov (proračuna RS, proračuna lokalnih skupnosti in drugih virov EU).

JAK sofinancira le upravičene stroške, ki so nastali od 1. 1. 2021 dalje, razen stroškov odkupa avtorskih pravic, ki so lahko nastali pred tem datumom.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih javnih virov, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev (velja prepoved dvojnega financiranja istega stroška).

**Finančna uravnoteženost** pomeni:

* uravnoteženost upravičenih stroškov z obsegom in vsebino knjižnega projekta (zlasti glede cenovne primernosti in stroškovne učinkovitosti),
* da so prihodki enaki odhodkom.

Celotna vrednost prijavljenega knjižnega projekta vključuje vse načrtovane odhodke.

**5. Določitev izhodiščnih avtorskih honorarjev pri izvedbi sofinanciranega knjižnega projekta**

Prijavitelj mora pri načrtovanju in izvedbi knjižnega projekta upoštevati naslednje izhodiščne vrednosti avtorskih honorarjev:

* da bo pri izdaji sofinanciranih knjig izplačal avtorski honorar izvirnim ustvarjalcem v višini najmanj 500 EUR bruto na avtorsko polo, za pesniško zbirko pavšal za avtorja najmanj 3.500 EUR bruto, za avtorja besedila slikanice/stripa pavšal najmanj 850 EUR bruto za prvo naklado/izdajo.

**6. Pogoji za sodelovanje na javnem razpisu JR2–IK–30-LET–2021**

**6.1 Splošni pogoji za sodelovanje na javnem razpisu**

Prijavitelji morajo izpolnjevati naslednje splošne pogoje:

* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da prijavljeni knjižni projekti niso sofinancirani iz naslova drugih razpisov JAK;
* da prijavitelj za isti namen in isti knjižni projekt še ni sofinanciran iz državnega proračuna na podlagi drugih javnih razpisov;
* da dovoljujejo objavo osebnih podatkov z namenom objave rezultatov razpisa na spletni strani JAK RS, skladno z Zakonom o dostopu do informacij javnega značaja (Uradni list RS, št. 51/06-uradno prečiščeno besedilo, 117/06-ZDavP, 23/14, 50/14, 19/15-odl.US,102/15 in 7/18) in Zakonom o varstvu osebnih podatkov (Uradni list RS, št. 94/07 - uradno prečiščeno besedilo);
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - uradno prečiščeno besedilo);
* da niso v postopku prisilne poravnave, stečaja ali prisilnega prenehanja;
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin/> razvidno, da na dan oddaje vloge (ki je popolna) poslujejo brez blokiranega tekočega računa,
* da za isti knjižni projekt (v celoti ali delu) poda vlogo le en prijavitelj;
* da se z istim knjižnim projektom (v celoti ali delu) na ta razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno z 2. in 4. točko besedila razpisa;
* da je vlogo podala upravičena pravna oseba, da je bila vloga oddana pravočasno in skladno z navodilom o oddaji vloge iz 9. točke besedila tega razpisa;
* prijavljeni knjižni projekt mora biti finančno uravnotežen, kar pomeni, da morajo biti prihodki in odhodki prijavljenega knjižnega projekta enaki;
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov.

Prijavitelj poda izjavo o izpolnjevanju pogojev na prijavnem obrazcu.

**6.2 Posebni pogoji za sodelovanje na javnem razpisu JR2–IK–30-LET–2021**

Prijavitelji morajo ob splošnih izpolnjevati tudinaslednje posebne pogoje:

* da so registrirani za opravljanje založniške dejavnosti na področju Republike Slovenije in/ali v zamejstvu,
* da za leto 2021 prijavljajo projekt izdaje izvirnega knjižnega dela na temo 30. obletnice samostojnosti Slovenije za odrasle, mladino ali otroke, ki še ni izšlo do datuma objave, ali da je v primeru ponatisa izvirnega knjižnega dela na temo samostojnosti Slovenije za odrasle, mladino ali otroke od prve izdaje preteklo najmanj 10 let in v času do poteka razpisa ni bilo ponatisnjeno;
* da so v obdobju 2018–2020 izdali vsaj tri (3) izvirna knjižna dela v slovenskem jeziku;
* da na razpis prijavljajo največ eno (1) knjižno delo;
* da bodo sofinancirano knjižno delo izdali v tiskani obliki najmanj v 500 izvodih in da bo obenem objavljeno tudi kot e-knjiga ali zvočna knjiga ter bo dostopno javnosti najmanj tri (3) leta po prvi objavi;
* da je zaprošeni najvišji znesek sofinanciranja največ 70 % upravičenih stroškov oz. največ 9.000 EUR na knjižno delo;
* da pri financiranju stroškov knjižnega projekta upoštevajo določila o najnižjih avtorskih honorarjih iz 5. točke besedila tega razpisa;
* da bo knjižno delo izšlo najkasneje do 31. decembra 2021.

Za sredstva na javnem razpisu prijavitelji **ne morejo kandidirati** z učbeniki in drugimi pedagoškimi gradivi, katalogi razstav, zborniki s simpozijev in drugih znanstvenih srečanj ter priročniki.

**7. Kriteriji za ocenjevanje vlog**

|  |  |  |
| --- | --- | --- |
| **Zap. št.** | **Razpisni kriteriji/merila**  | **Možno št. točk** |
| 1. | Reference založbe in urednika pri izdajanju izvirnih del slovenskih avtorjev ter kakovost doslej izdanih del (nominacije in nagrade, medijski odmevi) | **10** |
| 2. | Predstavitev tematike/vsebine knjižnega dela  | **15** |
| 3.  | Reference avtorja/-ev knjižnega dela | **10** |
| 4. | Kakovost načrta promocije za doseganje občinstva in zagotavljanje visoke dostopnosti domači javnosti ter načrtovane promocijske aktivnosti za tujo zainteresirano javnost s ciljem prodaje prevodnih pravic | **5** |
|  | Skupno število točk. | **40** |

**8. Uporaba kriterijev in povzetek načina ocenjevanja**

Vloge bo po ocenjevalnih kriterijih vrednotila pristojna strokovna komisija JAK.

Kriteriji so ovrednoteni s točkami, pri čemer je pri posameznem kriteriju navedeno najvišje možno število točk. Izbrani bodo tisti knjižni projekti, ki bodo v postopku vrednotenja po kriterijih ocenjeni višje. Najvišje možno število prejetih točk je 40 točk, financirani pa so lahko knjižni projekti, ki prejmejo najmanj 35 točk.

V primeru, da skupni znesek sofinanciranja knjižnih projektov, ki so presegli minimalni prag, preseže znesek razpisanih sredstev, bodo sredstva dodeljena knjižnim projektom, ki so pri ocenjevanju prejeli več točk, projekti, ki bodo dosegli minimalni prag točk, pa bodo uvrščeni na rezervno listo z razvrstitvijo glede na doseženo število točk in sofinancirani v primeru odpovedi katerega od projektov ali v primeru povišanja sredstev.

Višina odobrenih sredstev za izdajo knjige je odvisna od obsega in zahtevnosti knjižnega dela ter sredstev, ki so namenjena razpisu, pri čemer med izbranimi knjižnimi deli ni primerljivosti glede višine odobrenih sredstev v sorazmerju z višino prejetih točk.

**9. Razpisni rok in način oddaje vlog**

Vloga mora biti izpolnjena na predpisanem razpisnem obrazcu, datirana in podpisana ter mora vsebovati vse podatke, določene v razpisni dokumentaciji.

Dokumentacija javnega razpisa JR2–IK–30 LET**–**2021 je na voljo na spletni strani JAK [www.jakrs.si](http://www.jakrs.si), prav tako jo lahko zainteresirani v roku javnega razpisa prejmejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto na naslov Javna agencija za knjigo RS, Metelkova 2b, 1000 Ljubljana ali jo oddati na istem naslovu v glavni pisarni, vsak delavnik med 10. in 12. uro.

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JR2–IK–30 LET–2021«. Na hrbtni strani kuverte je obvezna navedba uradnega naziva in naslova prijavitelja.

Prijavitelj mora najkasneje tega dne izpolnjen prijavni obrazec poslati tudi po elektronski pošti na naslov knjige.projektni@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje naziv prijavitelja in naziv javnega razpisa.

Za popolno se šteje vloga, ki je vložena v pisni in elektronski obliki.

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **26. 2. 2021** ter traja doizteka zadnjega dne roka za oddajo vlog, ki je **29. 3. 2021.**

**10. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje v. d. direktorja JAK.

Vloge, ki ne bodo izpolnjene v celoti, na originalnih, datiranih in podpisanih prijavnih obrazcih in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana **priporočeno na pošti in po elektronski pošti** **do vključno 29. 3. 2021** oz. do tega dne ne bo v poslovnem času oddana v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

Vloge, ki vsebinsko ne sodijo na razpisno področje in jih strokovna komisija ne more oceniti po kriterijih, navedenih v razpisnem besedilu, se zavržejo kot neupravičene.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja s splošnimi in posebnimi pogoji ter kriteriji javnega razpisa.**

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil v. d. direktorja JAK z odločbo.

Odpiranje vlog bo potekalo na JAK, Metelkova 2b, 1000 Ljubljana, in ne bo javno.

**11. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vsaki vlogi priložiti potrdilo o plačilu tarife v višini 25,00 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**12. Dokumentacija javnega razpisa**

Dokumentacija javnega razpisa obsega:

* besedilo javnega razpisa JR2–IK–30 LET–2021,
* prijavni obrazec OBR1– IK–30 LET–2021 s finančno konstrukcijo.

Dokumentacija javnega razpisa JR2–IK–30 LET–2021 jena voljo na spletni strani JAK [www.jakrs.si](http://www.jakrs.si).

Prijavitelji morajo predložiti v celoti izpolnjeno naslednjo dokumentacijo razpisa:

* prijavni obrazec OBR1– IK–30 LET–2021 s finančno konstrukcijo,
* dokazilo o plačilu tarife, skladno s Tarifo za izvajanje storitev Javne agencije za knjigo Republike Slovenije (Ur. l. RS, št. 4/13 in 50/14).

**13. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu in elektronski pošti JAK vsak delavnik med 10. in 12. uro pri pristojni uslužbenki:

* Vlasta Vičič, e-pošta: vlasta.vicic(at)jakrs.si, tel.: +386 (0) 1 369 58 26.

**Sebastjan Eržen**

v. d. direktorja Javne agencije za knjigo RS